Komisijos komunikatas Europos parlamentui pagal EB sutarties 251 straipsnio 2 dalies antrą pastraipą dėl Tarybos bendrosios pozicijos siekiant priimti Europos parlamento ir Tarybos reglamentą dėl teisės naudotis gamtinių dujų perdavimo tinklais sąlygų, panaikinantį Reglamentą (EB) Nr. 1775/2005 /* KOM/2008/0911 galutinis/2 - COD 2007/0199 */





[pic] | EUROPOS BENDRIJŲ KOMISIJA | Briuselis, 12.1.2009 KOM(2008) 911 galutinis 2007/0199 (COD) KOMISIJOS KOMUNIKATAS EUROPOS PARLAMENTUI pagal EB sutarties 251 straipsnio 2 dalies antrą pastraipą dėl Tarybos bendrosios pozicijos siekiant priimti Europos Parlamento ir Tarybos reglamentą dėl teisės naudotis gamtinių dujų perdavimo tinklais sąlygų, panaikinantį Reglamentą (EB) Nr. 1775/2005 2007/0199 (COD) KOMISIJOS KOMUNIKATAS EUROPOS PARLAMENTUI pagal EB sutarties 251 straipsnio 2 dalies antrą pastraipą dėl Tarybos bendrosios pozicijos siekiant priimti Europos Parlamento ir Tarybos reglamentą dėl teisės naudotis gamtinių dujų perdavimo tinklais sąlygų, panaikinantį Reglamentą (EB) Nr. 1775/2005 1. PAGRINDINIAI FAKTAI Europos Parlamentui ir Tarybai pasiūlymas pateiktas (dokumentu COM(2007)532−2007/0199(COD) | 2007-09-19 | Europos ekonomikos ir socialinių reikalų komiteto nuomonė pateikta | 2008-04-22 | Regionų komiteto nuomonė pateikta | 2008-04-10 | Europos Parlamento nuomonė (po pirmojo svarstymo) pateikta | 2008-07-09 | Bendroji pozicija vienbalsiai priimta | [2009-01-09] | 2. KOMISIJOS PASIŪLYMO TIKSLAS Šis pasiūlymas – dalis trečiojo ES dujų ir elektros energijos vidaus rinkos teisės aktų paketo (toliau – trečiasis teisės aktų paketas), kurį sudaro dvi direktyvos ir trys reglamentai. Pagrindinis šių teisės aktų tikslas – Europos Sąjungos piliečių ir pramonės labui įdiegti reguliavimo sistemą, kad būtų veiksmingai atverta rinka ir sukurta bendra ES dujų ir elektros energijos rinka. Tai padės išlaikyti kuo mažesnes kainas, patobulinti paslaugų standartus ir padidinti energijos tiekimo saugumą. Tam pasitelkiamos šios pagrindinės priemonės: - veiksmingesnė nepriklausomų nacionalinių reguliavimo institucijų vykdoma reguliavimo priežiūra; - agentūros, kuri užtikrintų veiksmingą nacionalinių reguliavimo institucijų bendradarbiavimą ir priimtų sprendimus visais svarbiais tarpvalstybiniais klausimais, įsteigimas; - privalomas tinklų operatorių bendradarbiavimas, kad būtų suderintos visos su energijos transportavimu Europoje susijusios taisyklės ir koordinuojamas investicijų planavimas; - veiksmingas elektros energijos gamybos ir perdavimo atskyrimas, kad nekiltų jokių interesų konfliktų, būtų skatinamos investicijos į tinklus ir užkirstas kelias bet kokiam diskriminavimui; - didesnis skaidrumas ir geriau veikianti mažmeninė rinka; - didesnis valstybių narių solidarumas ir glaudesnis regioninis bendradarbiavimas, kad būtų užtikrintas saugesnis tiekimas. 3. PASTABOS DĖL BENDROSIOS POZICIJOS 3.1. Bendrosios pastabos Tarybos priimtose bendrosiose pozicijose dėl penkių tekstų, sudarančių trečiąjį teisės aktų paketą, pateikti visi pagrindiniai Komisijos pasiūlymo elementai, reikalingi, kad dujų ir elektros energijos vidaus rinka veiktų tinkamai ir kad apskritai būtų pasiekti pirmiau nustatyti pagrindiniai tikslai. Todėl Komisija gali joms iš esmės pritarti (žr. 3.2 punktą). Per pirmąjį svarstymą svarbiausia buvo susitarti Taryboje. Todėl Europos Parlamento priimti pakeitimai nebuvo oficialiai įtraukti į bendrąją poziciją. Derybos šiais klausimais vyks per antrąjį svarstymą. Vis dėlto į kai kuriuos Europos Parlamento priimtus pakeitimus bendrojoje pozicijoje atsižvelgta (žr. 3.3 punktą). Komisija mano, kad į daugelį neįtrauktų pakeitimų reikėtų atsižvelgti per antrąjį svarstymą (žr. 3.4 punktą). 3.2. Konkrečios pastabos Pagrindiniai skirtumai palyginti su Komisijos pasiūlymu: 3.2.1 Tinklo kodeksų nustatymas ir keitimas Bendrąja pozicija keičiamas Komisijos pasiūlymas dėl tinklo kodeksų nustatymo ir keitimo. Įvedama nauja bendrų rekomendacijų koncepcija – jas rengs Agentūra, o rengdami Europos tinklo kodeksus turės taikyti perdavimo sistemų operatoriai. (žr. Komisijos vertinimą 3.3 punkte). 3.2.2 Investavimo į tinklą planas Komisija pasiūlė, kad Europos dujų perdavimo sistemos operatorių tinklas investavimo į tinklą planą turėtų rengti kas dvejus metus. Taryba pakeitė šią nuostatą į neprivalomą orientacinio pobūdžio tinklo plėtros planą. (žr. Komisijos vertinimą 3.3 punkte). 3.2.3 Europos perdavimo sistemos operatorių tinklo išlaidos Taryba įtraukė reikalavimą reguliavimo institucijoms patvirtinti Europos perdavimo sistemos operatorių tinklo išlaidas, jei jos yra pagrįstos ir proporcingos. Komisija sutiktų su šiuo pakeitimu tik jeigu bus nurodyta, kad šis išlaidų patvirtinimas vyksta ex ante , taip siekiant užtikrinti, kad perdavimo sistemos operatoriams nekiltų neaiškumų dėl reglamentavimo tuo atveju, jei jie norėtų, kad būtų kompensuotos dalyvavimo Europos perdavimo sistemos operatorių tinklo veikloje išlaidos. 3.2.4 Tarifai Komisija pasiūlė, kad tarifai būtų nustatomi nepriklausomai už kiekvieną dujų įleidimo į perdavimo sistemą arba išleidimo iš perdavimo sistemos punktą. Taryba nustatė dvejų metų įgyvendinimo laikotarpį, per kurį valstybės narės turėtų įvykdyti šį reikalavimą; Komisija su tuo sutinka. 3.2.5 Skaidrumas naudojantis saugyklomis Komisija pasiūlė visiškai skaidriai naudotis saugyklomis ir suskystintų gamtinių dujų (SGD) įrenginiais. Taryba pakeitė šį straipsnį nurodydama, kad laikymo sistemos operatoriai gali neskelbti informacijos apie saugyklos naudojimą, jei yra tik vienas saugyklos naudotojas, jei paskelbus informaciją pablogėtų jų komercinė padėtis ir jei reguliavimo institucija sutinka, kad informacijos galima neskelbti. (žr. Komisijos vertinimą 3.3 punkte). 3.2.6 Gairės Komisija pasiūlė išsamų gairių sąrašą, į kurį įtrauktos esamos gairės, keletas naujų temų ir gairės, kurios bus grindžiamos tinklo kodeksais. Taryba visų pirma išbraukė visas aiškias nuorodas į gaires, kurios jau nurodytos tinklo kodeksų sąraše. Komisija gali pritarti tam, kaip buvo pasirinkta rengti šį teisės aktą. Tačiau Taryba taip pat išbraukė keletą gairėse numatytų pasirinkčių: - Komisija pasiūlė galimybę parengti mažmeninių rinkų gaires. Valstybių narių prašoma apibrėžti keitimosi duomenimis ir kito tiekėjo pasirinkimo tvarką, tačiau Taryba perkėlė šį straipsnį į direktyvą. Taip ji panaikino galimybę rengti šias gaires. Komisija gali pritarti abiems pakeitimams. - Komisija pasiūlė galimybę parengti antrinių SGD ir saugojimo rinkų gaires. Šią galimybę Tarybą išbraukė. Komisija mano, kad išbraukimas nepriimtinas, nes antrinės rinkos gali atlikti svarbų vaidmenį optimizuojant infrastruktūros naudojimą perdavimo, saugojimo ir SGD reikmėms ir todėl ateityje gali prireikti visoms šioms trims sritimis taikomų taisyklių. 3.3. Bendrosios pozicijos aspektai, atspindintys Europos Parlamento pakeitimus Keletas Europos Parlamento pateiktų pakeitimų įtraukti į bendrąją poziciją nepakeitus formuluotės arba perteikus jų esmę. Jie yra tokie: 3.3.1 Agentūros įgaliojimai rengti bendras rekomendacijas ir kodeksus Tarybos bendrąja pozicija ir Europos Parlamento pakeitimais (50 pakeitimas) pakeistas Komisijos pasiūlymas dėl tinklo kodeksų nustatymo proceso. Įvedama nauja bendrų rekomendacijų koncepcija – jas rengs Agentūra, o rengdami Europos tinklo kodeksus turės taikyti perdavimo sistemų operatoriai. Komisija sutinka su aiškiau apibrėžtu Agentūros vaidmeniu nustatant taisykles. Agentūra nepateiks nuomonės apie perdavimo sistemų operatorių parengtą kodeksą, o ex ante nustatys kodeksams keliamus reikalavimus, kurie bus pateikti kaip konkrečios srities gairės. Europos Parlamentas taip pat pasiūlė, kad privalomus tinklo kodeksus priimtų Agentūra (51 pakeitimas/peržiūrėtas), o Taryba mano, kad tik Komisija gali nustatyti, kad kodeksai būtų privalomi. Komisija negali pritarti Parlamento pastangoms sustiprinti Agentūrą, nes tai prieštarautų Europos Teisingumo Teismo sprendimui Meroni byloje, kuriame teigiama, kad Komisija kitai institucijai negali perduoti įgaliojimo veikti savo nuožiūra. 3.3. Europos perdavimo sistemos operatorių tinklo teikiamos konsultacijos ir vykdoma stebėsena Bendrąja pozicija ir Europos Parlamento pakeitimais Komisijos pasiūlymas dėl Europos dujų perdavimo sistemos operatorių tinklo teikiamų konsultacijų pakeistas. Bendrąja pozicija patikslinamas Europos perdavimo sistemos operatorių tinklo vaidmuo palyginti su Agentūros teikiamomis konsultacijomis. Parlamento pakeitimų (22 pakeitimas) esmė panaši, tačiau jie yra pernelyg apribojantys ir dėl to gali sumažėti Europos perdavimo sistemos operatorių tinklo teikiamų konsultacijų ir vykdomos stebėsenos apimtys. 3.3.3 Skaidrumas ir konfidencialumas Komisija pasiūlė visiškai skaidriai naudotis saugyklomis ir SGD įrenginiais. Taryba pakeitė šį straipsnį nurodydama, kad laikymo sistemos operatoriai gali neskelbti informacijos apie saugyklos naudojimą, jei yra tik vienas saugyklos naudotojas, jei paskelbus informaciją pablogėtų jų komercinė padėtis ir jei reguliavimo institucija sutinka, kad informacijos galima neskelbti. Parlamentas pasiūlė įtraukti straipsnį (42 pakeitimas), pagal kurį laikymo ir SGD sistemos operatoriams duomenų leidžiama neskelbti, jei tai pažeistų konfidencialumo įsipareigojimus. Komisija mano, kad Parlamento pakeitimas nepakankamai apribojantis ir pirmenybė teikiama konfidencialumui, o ne skaidrumui, nors konkurencingoje rinkoje skaidrumas turėtų būti taisyklė, o konfidencialumas – išimtis. Šiuo konkrečiu atveju, kai saugykla naudojasi vienintelis naudotojas, Tarybos priimtas pakeitimas priimtinas, kadangi tai paprastai būna nedidelės saugyklos, kuriomis visų pirma naudojasi patys sistemos operatoriai. Galimybė netaikyti skaidrumo reikalavimų teisėtai suteikiama tik kai saugykla naudojasi vienintelis naudotojas, kadangi galima daryti prielaidą, kad rinkoje žinoma, jog kai kuriomis iš šių (mažų) saugyklų naudojasi tik vienas naudotojas. Todėl paskelbus informaciją galėtų pablogėti jų, kaip saugyklos pajėgumų turėtojų, komercinė padėtis, ypač jeigu konkurentai rengia saugyklas naujose rinkose. 3.4. Europos Parlamento pakeitimai, kuriems Komisija pritarė, tačiau kurių nepatvirtino Taryba Komisija gali visiškai arba iš dalies pritarti daugumai Parlamento priimtų pakeitimų, kai kuriais atvejais patikslinus jų formuluotę arba juos perrašius. Tai taikoma šiems pagrindiniams klausimams: 3.4.1 Agentūros įgaliojimai dėl investavimo planų Pagal bendrąją poziciją Europos perdavimo sistemos operatorių tinklas priima orientacinio pobūdžio 10 metų tinklo plėtros planą. Planą peržiūri Agentūra, kuri Komisijai ir Europos perdavimo sistemos operatorių tinklui gali siūlyti plano pakeitimus. Europos Parlamentas siūlo nustatyti, kad Agentūra turėtų priimti privalomą investavimo į tinklą planą, kurį parengtų Europos perdavimo sistemos operatorių tinklas. Komisija negali sutikti su tuo, kad Agentūrai būtų suteikti įgaliojimai savo nuožiūra priimti privalomą investavimo planą. Vis dėlto Komisija galėtų paremti nuostatą, kad Agentūrai būtų suteikta teisė priimti neprivalomą investavimo planą arba stebėti, ar nacionalinių reguliavimo institucijų patvirtinti investavimo planai suderinami su Europos perdavimo sistemos operatorių tinklo parengtu 10 metų tinklo plėtros planu. 3.4.2 Nacionalinių reguliavimo institucijų įgaliojimai Parlamentas pasiūlė išplėsti reguliavimo institucijų įgaliojimus sustiprinant jų vaidmenį, susijusį su pajėgumų paskirstymo kontrole ir saugyklų bei SGD perkrovos valdymu (41 pakeitimas) ir jų vaidmenį vykdant reglamentą (39 ir 46 pakeitimai). 4. IŠVADOS Komisijos nuomone, bendrojoje pozicijoje išliko pagrindiniai Komisijos pasiūlymo aspektai. Komisija nustatė, kad esminiais klausimais bendrojoje pozicijoje pasiekta pusiausvyra ir tinkamas kompromisas – tai leis pasiekti, kad dujų ir elektros energijos vidaus rinka veiktų sklandžiai. Vis dėlto Komisija mano, kad daugelį Europos Parlamento per pirmąjį svarstymą priimtų pakeitimų reikėtų įtraukti tik po antrojo svarstymo.